b'\n_START_ARTICLE_\nMerkur (podjetje)\n_START_SECTION_\nZgodovina\n_START_PARAGRAPH_\nZa\xc4\x8detek Merkurja je bil leta 1896, ko je trgovec in industrialec Peter Majdi\xc4\x8d v Celju odprl majhno trgovino. Poimenoval jo je po rimskem bogu Merkurju, za\xc5\xa1\xc4\x8ditniku trgovcev. Po nekaj letih je odprl tudi podru\xc5\xbenico v Kranju, svojem rojstnem mestu. Peter Majdi\xc4\x8d je \xc5\xbee od za\xc4\x8detka izpostavljal kakovostne izdelke in storitve, kar je \xc5\xa1e danes temelj Merkurjevega poslanstva. Kakovost je izkazoval tudi z lastno trgovsko znamko \xc2\xbbMerkur \xe2\x80\x93 prima kvaliteta\xc2\xab._NEWLINE_Po 2. svetovni vojni je imel Merkur pribli\xc5\xbeno dvajset zaposlenih, nato pa se je hitro \xc5\xa1iril in postal vodilni tehni\xc4\x8dni trgovec na Gorenjskem. Sprva so bile to manj\xc5\xa1e prodajalne, ki so bile med ljudmi znane kot \xc2\xbb\xc5\xbeeleznine\xc2\xab, prodaja je v njih potekala prek pulta. V 70. letih so se odprle prve samopostre\xc5\xbene veleblagovnice, pridru\xc5\xbeila se je ponudba za dom, mre\xc5\xbea sodobnih trgovskih centrov pa se je postopoma razvila po vsej Sloveniji._NEWLINE_Ob koncu sedemdesetih let 20. stoletja se je podjetje z ve\xc4\x8d kakor petsto zaposlenimi specializiralo za veleprodajo, maloprodajo in izvozno dejavnost ter take oblike prodaje ohranilo vse do danes. Po letu 1980 se je za podjetje za\xc4\x8delo obdobje \xc5\xa1iritve maloprodajne mre\xc5\xbee na doma\xc4\x8dem trgu, izgradnje skladi\xc5\xa1\xc4\x8dnih in logisti\xc4\x8dnih zmogljivosti. Ob razpadu enotnega trga nekdanje Jugoslavije si je Merkur s \xc5\xa1e hitrej\xc5\xa1im razvojem prodajne mre\xc5\xbee, ustanovitvijo h\xc4\x8derinskih podjetij v tujini in mo\xc4\x8dnimi povezavami z industrijo in gradbeni\xc5\xa1tvom pridobil vodilno pozicijo na doma\xc4\x8dem trgu. Po letu 1990 se je podjetje preoblikovalo v javno delni\xc5\xa1ko dru\xc5\xbebo, katere delnice so se leta 1998 uvrstile v redno trgovanje na ljubljanski borzi. _NEWLINE_Leta 2010 je podjetje razglasilo insolventnost in za\xc4\x8delo s postopkom prisilne poravnave. Finan\xc4\x8dno prestrukturiranje je potekalo do leta 2014, ko je bila potrjena ponovna prisilna poravnava. Tedaj je bila Merkurjeva trgovska dejavnost v Sloveniji prenesena na novoustanovljeno podjetje Merkur trgovina, d.d.'